முதன்மைக் கல்வி அலுவலர் அலுவலகம்,

 சத்துவாச்சாரி, வேலூர் – 632 009

 நாள் : 27.11.2023

கூட்ட நடவடிக்கைகள்

பொருள் : வேலூர் மாவட்டம் – அனைத்து வகை உயர் / மேல்நிலைப் பள்ளித் தலைமை ஆசிரியர்களுக்கான ஆய்வு கூட்டம் – 27.11.2023 அன்று வேலூர் மாவட்ட முதன்மைக் கல்வி அலுவலரால் காணொளி மூலம் நடத்தப்பட்ட கூட்ட நடவடிக்கைகள் – சார்பாக.

------

வேலூர் மாவட்டம், அனைத்து வகை உயர் / மேல்நிலைப்பள்ளித் தலைமை ஆசிரியர்களுக்கான கூட்டம் 27.11.2023 அன்று வேலூர் மாவட்ட முதன்மைக் கல்வி அலுவலரால், காணொளி மூலம் நடத்தப்பட்டது. 24.11.2023 மற்றும் 25.11.2023 ஆகிய இரண்டு நாட்கள் பள்ளிக் கல்வி செயலர், இயக்குநர்கள் மற்றும் இணை இயக்குநர்களால் நடத்தப்பட்ட ஆய்வு கூட்டத்தில் தெரிவிக்கப்பட்டவைகள் விவாதிக்கப்பட்டது.

* மெல்லக் கற்கும் மாணாக்கர்களுக்கு தொடர்ந்து பயிற்சி கண்டிப்பாக வழங்கப்படவேண்டும். 6 முதல் 9ஆம் வகுப்பு வரை பயிலும் மாணாக்கர்கள் அனைவருக்கும் எழுதப்படிக்க தெரிந்திருக்க வேண்டும். இதற்காக பள்ளியில் பணிபுரியும் ஆசிரியர்களில் ஒருவரை தனியாக நியமித்து பயிற்சி அளிக்கப்பட வேண்டும். இனிவரும் காலங்களில் இப்பணிகளை பள்ளிக் கல்வி செயலர், இயக்குநர்கள் மற்றும் இணை இயக்குநர்கள் அனைத்து பள்ளிகளிலும் செயல்படும் Hi-tech lab வழியாக ஆசிரியர்கள் மாணாக்கர்களிடம் நேரடியாக விவாதிக்கப்பட உள்ளதால் Hi-tech ஆய்வகத்திற்கு “100Mbps” இணைப்பு தேவை எனவும், இந்த இணைப்பினை 28.11.2023க்குள் பெற்றிருக்க வேண்டும். மேலும், டிசம்பர் 2023க்குள் மெல்ல கற்கும் மாணாக்கர்கள் அனைவரும் தமிழ் எழுத்துக்கள் படிக்க தெரிந்திருக்க வேண்டும்.
* NEET, JEE, TRUST, NMMS, CLAT போன்ற தேர்வுகளில் பங்கேற்கும் மாணாக்கர்களுக்கு பயிற்சிகள் வழங்க “மணற்கேனி” என்னும் app பள்ளியில் பணிபுரியும் அனைத்து ஆசிரியர்களும் இந்த appஐ download செய்து பயன்படுத்த வேண்டும். மேலும், பள்ளியில் பணிபுரியும் ஆசிரியர்களில் இப்பயன்பாடு உள்ளதா என random ஆக check செய்திருக்க வேண்டும். App பற்றிய கருத்து பெறப்படுதல் வேண்டும்.
* பள்ளிகளில் பணிபுரியும் ஆய்வக உதவியாளர்கள் ஆய்வகப் பணிக்காக பயன்படுத்தப்பட வேண்டும். பள்ளிகளின் ஆய்வகங்கள் எப்போதும் திறந்திருக்க வேண்டும். ஆய்வகப் பணிகளுக்கான பதிவேடுகள் ஆய்வக உதவியாளர்களால் பராமரிக்கப்பட வேண்டும். ஆய்வக பொருட்களை ஆசிரியர்கள் வகுப்பு வாரியாக பயன்படுத்தப்பட்ட விவரத்தை முன்னிலைப்படுத்த வேண்டும்.
* வினாத்தாள் கட்டுக்காப்பு பணிகளுக்கான பாதுகாவலர்கள் பணியமர்த்தப்படும் போது எவ்வித மறுப்பின்றி இப்பணிகளை ஏற்று செயல்படுத்த வேண்டும். தேர்வுகளுக்கான அனைத்து பணிகளும் பணிமூப்பு அடிப்படையில் செய்யப்படும் என தெரிவிக்கப்படுகிறது. மேலும் பள்ளிகளில் பயன்படுத்தப்படாமல் உள்ள விடைத்தாட்கள் (unused answer papers) அனைத்தும் இந்த மாத இறுதிக்குள் (30.11.2023) காட்பாடி, கல்புதூர், உதவி இயக்குநர், மண்டல அரசுத் தேர்வுகள் அலுவலகத்தில் ஒப்படைக்க வேண்டும். மேலும், பள்ளிகளில் காணப்படும் பயன்படுத்த முடியாத தளவாட சாமான்கள் பள்ளியில் வைத்திருக்காமல் அப்பொருட்களை SMC உறுப்பினர்கள், பெற்றோர் ஆசிரியர் கழக உறுப்பினர்கள் முன்னிலையில் தீர்மானம் இயற்றப்பட்டு விற்று பெறப்படும் பணத்தை பள்ளி வளர்ச்சிக்காக பயன்படுத்தப்படவேண்டும். அதற்கான கணக்குகள் விவரங்கள் சரியாக பயன்படுத்தப்பட வேண்டும். இப்பொருள் தொடர்பாக இயக்குநரிடமிருந்து கடிதம் பெறப்பட்ட பின்னரே இப்பணிகள் மேற்கொள்ளப்பட வேண்டும்.
* IFHRMS Post தொடர்பாக பள்ளியில் பராமரிக்கப்படும் Scale Register மற்றும் attendance இவைகளை ஒப்பிட்டு சரிசெய்ய வேண்டிய பணிகள் தொடர்பாக Mela நடத்தப்படும், அச்சமயம் தங்களின் பள்ளியின் Scale Register மற்றும் attendance ஆகியவற்றுடன் வரவேண்டும்.
* பொது தேர்தல் தொடர்பாக மாவட்ட ஆட்சியரகத்திலிருந்து பெறப்பட்ட படிவங்கள் பூர்த்தி செய்யப்பட்டு மீள மாவட்ட ஆட்சியருக்கு வழங்கப்பட்டுள்ளது. இவற்றில் தங்கள் பள்ளியிலிருந்து வேறொரு பள்ளிக்கோ அல்லது வேறு மாவட்டத்திற்கோ மாறுதலில் சென்றிருப்பவர்கள் விவரங்கள் சரியாக வழங்கப்படவேண்டும்.
* 10, 11 மற்றும் 12ஆம் வகுப்புகளின் nominal roll சரிபார்ப்பதில் பிழைகளை சரியாக கண்டறிந்து சரிசெய்ய கவனமாக நடவடிக்கை மேற்கொள்ளப்படவேண்டும். பெயர்ப்பட்டியல் அனுப்பப்பட்ட பிறகு பிழைகள் கண்டறியப்பட்டால் சார்ந்த பள்ளித் தலைமை ஆசிரியர்களே முழு பொறுப்பேற்க நேரிடும்.
* மன்றச் செயல்பாடுகள் சார்ந்து பள்ளியில் இப்பணிக்காக ஒதுக்கப்பட்ட ஆசிரியர்கள் மாலை நேர வகுப்பின் போது 10, 11 மற்றும் 12 ஆகிய வகுப்புகளை தவிர இதர வகுப்பு மாணாக்கர்களுக்கு நடத்தி அதன் விவரத்தினை மன்றச் செயல்பாடுகள் appல் பதிவேற்றம் செய்யப்பட வேண்டும்.
* NEET, JEE போன்ற போட்டி தேர்வுகளுக்கான பயிற்சிகள் வழங்கப்பட்டு நடத்தப்படும் தேர்வுகளில் விடைத்தாட்களில் திருத்தங்கள் மேற்கொள்ளும் போது அனைத்தும் minus மதிப்பெண்கள் அடிப்படையில் திருத்தம் மேற்கொள்ளப்பட வேண்டும். இனிவரும் காலங்களில் இது கண்டிப்பாக நடைமுறைப்படுத்தப்பட வேண்டும். NEET, JEE ஆகிய தேர்வுகளுக்கு பயிற்சிகள் வழங்கும் ஆசிரியர்களில் சிறப்பாக செயல்பட்ட ஆசிரியர்கள் கண்டெடுக்கப்பட்டு பாராட்டுகளும், பரிசுகளும் அரசால் வழங்கப்படவுள்ளது என்ற தகவல் ஆசிரியர்களுக்கு தெரியப்படுத்த வேண்டும்.
* பள்ளி ஆசிரியர்களுக்கான வருகை, மாணாக்கர்களின் வருகை போன்ற பதிவுகள் சரியான நேரத்திற்குள் appல் பதிவுகள் செய்யப்பட வேண்டும். விடுப்புகள் Appஇல் update செய்தல் வேண்டும். வருகைப் பதிவேடு (Attendance Register) பராமரிக்கப்பட வேண்டும். மாணாக்கர்களுக்கான வருகை காலை, மாலை இரண்டு வேளையும் பதிவுகள் மேற்கொள்ளப்பட வேண்டும்.
* பள்ளிகளிலுள்ள கட்டிடங்களில் இடிக்கப்பட வேண்டிய நிலையில் உள்ள கட்டிடங்களை இடிக்க உடனுக்குடன் நடவடிக்கை மேற்கொள்ளப்பட வேண்டும். பள்ளி வளாகம் மற்றும் வகுப்பறைகளில் தூய்மை பராமரிக்க தலைமை ஆசிரியர்கள் நடவடிக்கை மேற்கொள்ள வேண்டும்.
* தினந்தோறும் ஒரு பாடவேளையாவது தலைமை ஆசிரியரால் கூர்ந்தாய்வு செய்யப்பட வேண்டும். அதற்கான பதிவேடுகள் பராமரிக்கப்பட வேண்டும். ஆசிரியர்கள் வகுப்பறைகளில் அமர்ந்து கற்பித்தல் பணி மேற்கொள்ள கூடாது. தங்கள் கற்பிக்கும் பணியில் வெறுமனே வாசித்து காட்டுவது போன்ற பணிகள் இருத்தல் கூடாது. தலைமை ஆசிரியர்கள் வகுப்பறைகளில் ஆசிரியர்களின் கற்பித்தலை உற்று நோக்கல் பணிகளை app மூலமாக மேற்கொள்ளும் போது கடைசி “remark” என்ற இடத்தில் ஆசிரியரின் குறை / நிறைகளை எழுதப்பட வேண்டும்.
* NABARD - பள்ளிகளில் கூடுதல் வகுப்பறைகள், ஆய்வகங்கள், சுற்றுச் சுவர், கழிவறைகள் தேவைப்படின், பள்ளியின் இருப்பிடமானது முதன்மைக் கல்வி அலுவலரின் பதவி பெயரில் பதிவு செய்யப்பட்டிருக்க வேண்டும்.
* இனிவரும் காலங்களில் அனைத்து கூட்டங்களும் Hitech lab மூலம் செய்யப்படவுள்ளதால், Hitech lab நன்முறையில் செயல்படுவதை தலைமை ஆசிரியர்கள் உறுதிப்படுத்த வேண்டும். Hitech labல் உள்ள கணினிகளை அனைவரும் கையாளும் வகையில் அமைத்தல் வேண்டும். வகுப்பறையிலுள்ள கரும்பலகை அவ்வப்போது சுத்தம் செய்யப்பட்டிருக்க வேண்டும்.
* மன்றச் செயல்பாடுகள் நடைப்பெறுவது தொடர்பாக ஒவ்வொரு மாணாக்கரின் பெற்றோர்களுக்கு இச்செயல்பாடுகள் தொடர்பாக விவரங்கள் தெரிவிக்கப்பட வேண்டும். போட்டித் தேர்வுகள் எழுதவுள்ள மாணாக்கர்களின் விவரங்கள் பள்ளித் தலைமை ஆசிரியர்களால் பராமரிக்கப்பட்டிருக்க வேண்டும்.
* பள்ளிகளில் பராமரிக்கப்படும் “மாணவர் மனசு” சார்பாக வைக்கப்பட்டுள்ள பெட்டிகளில் இருக்கும் தகவல்களை தலைமை ஆசிரியர் மூன்று நாட்களுக்கு ஒரு முறை படித்து அதன் தன்மைக்கேற்ப நடவடிக்கை மேற்கொள்ளப்பட வேண்டும். மேற்கொள்ளப்பட்ட விவரம் பராமரிக்க வேண்டும்.
* CSR, PWD, M&R போன்றவற்றின் மூலம் பள்ளிகளுக்கு வழங்கப்பட்ட பணிகளின் தன்மைகளை தலைமை ஆசிரியர்கள் ஆய்வு செய்வதோடு, அவ்வலுவலரின் பணி, பணிக்கான தொகை விவரம் பெற்று பராமரிக்கப்பட வேண்டும்.
* பள்ளிகளில் பணிபுரியும் ஆசிரியர் மற்றும் ஆசிரியர் அல்லாதோர் எவருக்கேனும், 17(a) / 17(b) விதிகளின் கீழ் நடவடிக்கைகள் மேற்கொள்ளப்பட்டு, இறுதி முடிவு எடுக்கப்பட்டு இருப்பின் அதன் விவரத்தை அவர்களது பணிப்பதிவேட்டில் பதிவு செய்ய வேண்டும்.
* SIDP சார்ந்த ஆசிரியர்களுக்கான பயிற்சி மற்றும் மாணாக்கர்களை கொண்டு குழுக்கள் அமைத்து ஆக்கத்திறனான கண்டுபிடிப்புகளை பதிவு செய்தல் வேண்டும்.
* ஒவ்வொரு பள்ளியிலும் மாணாக்கர்களுக்கான விளையாட்டு பாடவேளையில் மாணாக்கர்களை விளையாடச் செய்ய வேண்டும். தங்கள் பள்ளியில் மைதானம் இல்லை என்று மாணாக்கர்களை வகுப்பறையிலேயே அமரவைத்துவிடக் கூடாது.
* ஆய்வு அலுவலர்களுக்கு தகவல் தெரிவிக்காமல் தலைமை ஆசிரியர்கள் விடுப்பு எடுப்பது முற்றிலும் தவிர்க்கப்படவேண்டும். கடிதங்கள் வழியாக மட்டுமே விடுப்பு தகவல் அளிக்கப்பட வேண்டும்.
* JRC, SCOUT மற்றும் NSS போன்ற செயல்பாடுகள் பள்ளிகள் செயல்பட வேண்டும். அதற்கான பதிவுகள் பதிவேடுகளில் பராமரிக்கப்பட வேண்டும்.
* Sports developer நிலையில் விளையாட்டு வீரர்கள் உருவாக்கப்பட வேண்டும். மாவட்டத்திற்கு இரண்டு பள்ளிகள் தேர்ந்தெடுக்கப்படவுள்ளது.
* Carrier Guidance – 11th மற்றும் 12th ஆகிய வகுப்புகளுக்கு புத்தகங்கள் வழங்கப்பட்டுள்ளது. இதற்கென ஒதுக்கப்பட்ட பாடவேளையில் (7வது பாட வேளை மற்றும் 8வது பாட வேளை) பயிற்சி அளித்தல் வேண்டும்.
* கடந்த பொதுத் தேர்வில் மாணாக்கர்கள் மொழிப் பாடங்களில் அதிக அளவில் தோல்வி அடைந்துள்ளார்கள். எனவே 11ஆம் வகுப்பில் தோல்வியுற்ற மாணாக்கர்கள் இவ்வாண்டு கண்டிப்பாக தேர்ச்சி பெறச் செய்ய வேண்டும்.
* SMC கூட்டம் மாதந்தோறும் முதல் வார வெள்ளிக்கிழமை நடத்தப்பட வேண்டும். இக்கூட்டம் நடந்து முடிந்தவுடன் நிறைவேற்றப்பட்ட தீர்மானங்கள் SMC appல் பதிவு செய்யப்பட வேண்டும். ஜுன் முதல் நவம்பர் வரையில் நடத்தப்பட்ட கூட்டங்களில் நிறைவேற்றப்பட்ட தீர்மானங்களையும் appல் பதிவுகள் மேற்கொள்ளப்பட வேண்டும்.
* கல்லூரி சுற்றுலா வரும் டிசம்பர் மாதம், 2023க்குள் மாணவர்களை அழைத்துச் செல்ல வேண்டும். அதற்கான நடவடிக்கைகள் மேற்கொள்ளப்பட வேண்டும்.
* NEET, JEE போன்ற நுழைவு தேர்வுகளுக்கு தெரிவு செய்யப்பட்ட மாணாக்கர்களுக்கு கட்டப்பட வேண்டிய தொகை வழங்கப்பட்டுள்ளது. வழங்கப்படும் பயிற்சிகளை குறுஞ்செய்தியாக பெற்றோர்களுக்கு தெரிவிக்கவும்.
* மாதிரி பள்ளி மாணாக்கர்களை ஊக்குவிக்கும் வகையில் (Motivational speech) வழங்கப்பட வேண்டும்.
* பள்ளிகளிலிருந்து 10வது மற்றும் 12வது முடித்து வெளியில் செல்லும் மாணாக்கர்கள் தொடர்ந்து மேற்படிப்பு பயிலுகிறார்களா? பயிலுகிறார்கள் எனில் என்ன படிப்பு தொடருகிறார்கள் என பட்டியல் தயாரிக்கப்பட வேண்டும்.
* 14417 என்ற தொலைபேசி மூலம் பள்ளிக் கல்வித் துறையின் கீழ் செயல்படும் பள்ளிகள் சார்ந்து பெறப்படும் புகார்கள் முதன்மைக் கல்வி அலுவலருக்கு தொலைபேசி மூலம் தெரிவிக்கப்படும். இப்புகார்கள் தொடர்பாக முதன்மைக் கல்வி அலுவலகத்திலிருந்து சார்ந்த பள்ளியை தொடர்பு கொண்டு கோரப்படும் தகவல்களுக்கு உடனடியாக நடவடிக்கை எடுத்து தகவல் முதன்மைக் கல்வி அலுவலகத்திற்கு தெரிவிக்கப்பட வேண்டும்.
* 14417 என்ற எண்ணிலிருந்து அழைப்பு வரும்போது, அழைப்பு தவிர்க்காது, அழைப்பை ஏற்று, கேட்கப்படும் தகவலுக்கு உடனடியாக பதில் வழங்குதல் வேண்டும்.
* தலைமை ஆசிரியர்கள் மற்றும் ஆசிரியர்களுக்கு வழங்கப்படும் பயிற்சிகளில் கலந்து கொள்பவர்கள் பயிற்சி முடித்து வெளியில் வரும்போதே பயிற்சி சார்ந்த Assessment முடித்துவிட்டு தான் வெளியில் வரவேண்டும் என தெரிவிக்கப்படுகிறது.
* அனைத்து பள்ளிகளிலும் முன்னாள் மாணாக்கர்கள் அமைப்பு ஆரம்பிக்க ஏற்கனவே தெரிவிக்கப்பட்டது. தற்போது பல பள்ளிகளில் ஆரம்பிக்கப்படவில்லை என கண்டறியப்பட்டது. எனவே 29.11.2023க்குள் இப்பணிகள் முடிக்கப்பட்டிருக்க வேண்டும்.
* “நம்ம ஸ்கூல் நம்ம ஊர் பள்ளி” – பள்ளிகளுக்கு பெறப்படும் நன்கொடை விவரங்களை NSNOP இணையதளம் வழியாக பதிவு செய்த பிறகே தலைமை ஆசிரியர்கள் பெறவேண்டும். இது குறித்து முதன்மைக் கல்வி அலுவலகத்திற்கு தகவல் தெரிவிக்கப்பட வேண்டும்.
* பள்ளிகளுக்கு சிறப்பு கட்டண தொகை காசோலையாக வழங்கப்பட்டுள்ளது. இவற்றை உடனடியாக வங்கியில் செலுத்தி பணமாக்கி பள்ளி கணக்கில் சேர்க்கப்பட நடவடிக்கை மேற்கொள்ளப்பட வேண்டும்.
* Life skill - 9 முதல் 12ஆம் வகுப்பு வரை பயிலும் மாணாக்கர்களுக்கு பதின்ம பருவ (Teenage) மனவெழுச்சி சார்ந்த வழிகாட்டுதல்களை (15 Motivational Videos) 15 பாடவேளைகளில் உயர்நிலை மற்றும் மேல்நிலைப் பள்ளிகளில் Hitech lab மூலம் காட்டப்படவேண்டும்.
* அனைத்து பள்ளி மாணாக்கர்களுக்கும் வங்கி கணக்கு ஆரம்பிக்கப்பட்டு, ஆதாருடன் இணைக்கப்பட நடவடிக்கை மேற்கொள்ள வேண்டும்.
* பள்ளிகளில் தொழிற்கல்வி ஆசிரியர்கள் (தற்காலிகமாக) நியமிக்கப்பட்டு, 10 பாடவேளை ஒதுக்கப்பட்டு கற்பித்தல் பணி மேற்கொள்ளப்பட வேண்டும்.
* பள்ளிகளில் நடைபெறுகின்ற கட்டிடம் மற்றும் மராமத்து பணிகள் சார்ந்து உடனுக்குடன் update முதன்மைக் கல்வி அலுவலகத்திற்கு அனுப்பப்பட வேண்டும். ஒருங்கிணைந்த பள்ளிக் கல்வி திட்டம் வழியாக செய்யப்படும் அனைத்து கட்டிடப்பணிகள் பார்வையிடப்பட வேண்டும். ஒதுக்கப்பட்ட தொகைகள் சரியாக பயன்படுத்தப்படுகிறதா என கண்காணிக்க வேண்டும்.
* அனைத்து ஆசிரியர்களுக்கும் Tab வழங்கப்படவுள்ளது. இனிவரும் காலங்களில் பள்ளிகள் சார்ந்த அனைத்து தகவல்களையும் app entriesகளும் Tab வழியாக மேற்கொள்ளப்பட வேண்டும்.
* பள்ளி வளாகம் தூய்மையாக வைத்திருத்தல் வேண்டும். வளாகத்திற்குள் புதர்கள் இருக்கும் பட்சத்தில் உடனடியாக அகற்றிட நடவடிக்கைகள் மேற்கொள்ளப்பட வேண்டும். “மிளிரும் பள்ளி” “(எங்கள் பள்ளி மிளிரும் பள்ளி)”.
* 2024 ஜனவரி முதல் e-office தொடங்கப்படவுள்ளது. பணிகள் எந்த இடத்தில் தாமதம் என எளிதாக கண்டறியப்படும்.
* பள்ளியின் ஆசிரியர்கள் மற்றும் தலைமை ஆசிரியர்கள் வெளிநாடு செல்ல அனுமதி கோரும் கருத்துருக்கள் 2 மாதங்களுக்கு முன்பே முதன்மைக் கல்வி அலுவலருக்கு அனுப்பினால் மட்டுமே இயக்குநருக்கு பரிந்துரைக்கப்படும் என தெரிவிக்கப்படுகிறது.
* 10 ஆண்டுகளுக்கு மேல் தற்காலிக பணியிடத்தில் பணிபுரிபவர்கள் விவரங்கள் இவ்வலுவலகம் அனுப்பிவைக்க வேண்டும்.
* ஒவ்வொரு பள்ளியிலும் தலைமை ஆசிரியர்கள் தங்கள் பள்ளியில் பணிபுரியும் அறிவியல் பட்டதாரி ஆசிரியர்கள் இயற்பியல் / வேதியியல் (Physical Science) படித்தவர்கள் மற்றும் தாவரவியல் / விலங்கியல் (Bio Science) விவரங்களை சேகரித்து வைத்திருக்க வேண்டும்.
* மாவட்டத்திலுள்ள பள்ளிகளை மாநில அளவிலிருந்து JRM & CRM என இரண்டு குழுக்களால் திடீர் பார்வையிடப்படவுள்ளது. இப்பார்வையின் போது குறைகள் இல்லாது செயல்பட அறிவுறுத்தப்படுகிறது.
* பள்ளிகளில் மாணாக்கர்களுக்கு Carrier guidance, NEET, JEE போன்ற பயிற்சிகள் வழங்கப்பட்டு வருகிறது. அதில் பங்குபெறும் மாணாக்கர்களின் பெற்றோர்களுக்கு சார்ந்த தகவல்களை குறுஞ்செய்தி மூலம் தகவல் அனுப்பப்பட வேண்டும்.
* Special Task Force – விவரங்கள் வழங்கப்படாத பள்ளிகள் உடனடியாக வழங்க தெரிவிக்கப்படுகிறது.

முதன்மைக் கல்வி அலுவலர்,

வேலூர் மாவட்டம்.

பெறுநர்

அனைத்து பள்ளித் தலைமை ஆசிரியர்கள்

வேலூர் மாவட்டம்.

நகல்

1. மாவட்டக் கல்வி அலுவலர் (இடைநிலை), வேலூர் மாவட்டம்
2. மாவட்டக் கல்வி அலுவலர் (தொடக்கக்கல்வி), வேலூர் மாவட்டம்
3. மாவட்டக் கல்வி அலுவலர் (தனியார் பள்ளிகள்), வேலூர் மாவட்டம்
4. கூடுதல் முதன்மைக் கல்வி அலுவலர், ஒருங்கிணைந்த பள்ளிக் கல்வி

காந்தி நகர், வேலூர் மாவட்டம்.

நகல்

1. சென்னை, தமிழ்நாடு பள்ளிக் கல்வி இணை இயக்குநர் (பணியாளர் தொகுதி)

அவர்களுக்கு தகவலுக்காக பணிந்தனுப்பப்படுகிறது.

1. சென்னை, தமிழ்நாடு பள்ளிக் கல்வி இணை இயக்குநர் (பயிற்சிகள்)

அவர்களுக்கு தகவலுக்காக பணிந்தனுப்பப்படுகிறது.